Document ID: 32004L0095

ΟΔΗΓΊΑ 2004/95/ΕΚ ΤΗΣ ΕΠΙΤΡΟΠΉΣ
της 24ης Σεπτεμβρίου 2004
για την τροποποίηση της οδηγίας 90/642/ΕΟΚ του Συμβουλίου όσον αφορά τον καθορισμό των ανώτατων περιεκτικοτήτων για τα κατάλοιπα του bifenthrin και του famoxadone
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/642/ΕΟΚ του Συμβουλίου, της 27ης Νοεμβρίου 1990, που αφορά τον καθορισμό των ανώτατων περιεκτικοτήτων για τα κατάλοιπα φυτοφαρμάκων επάνω ή μέσα σε ορισμένα προϊόντα φυτικής προέλευσης, συμπεριλαμβανομένων των οπωροκηπευτικών (1), και ιδίως το άρθρο 7,
την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (2), και ιδίως το άρθρο 4 παράγραφος 1 στοιχείο στ),
Εκτιμώντας τα ακόλουθα:
(1)
Σύμφωνα με την οδηγία 91/414/ΕΟΚ, οι εγκρίσεις για τη χρήση φυτοπροστατευτικών προϊόντων σε συγκεκριμένες καλλιέργειες είναι αρμοδιότητα των κρατών μελών. Οι εγκρίσεις αυτές πρέπει να βασίζονται στην αξιολόγηση των συνεπειών για την ανθρώπινη υγεία και για την υγεία των ζώων καθώς και της επίδρασής τους στο περιβάλλον. Στα στοιχεία που πρέπει να λαμβάνονται υπόψη στις αξιολογήσεις αυτές περιλαμβάνονται η έκθεση του χειριστή και των παρευρισκομένων, οι συνέπειες για το περιβάλλον του εδάφους, των υδάτων και του αέρα, καθώς επίσης και οι συνέπειες για τον άνθρωπο και τα ζώα μέσω της κατανάλωσης των καταλοίπων στις καλλιέργειες στις οποίες χρησιμοποιήθηκαν φυτοφάρμακα.
(2)
Τα ανώτατα όρια καταλοίπων (ΑΟΚ) αντικατοπτρίζουν τη χρήση των ελαχίστων ποσοτήτων φυτοφαρμάκων που απαιτούνται για την επίτευξη αποτελεσματικής προστασίας των φυτών, οι οποίες εφαρμόζονται κατά τρόπο ώστε η ποσότητα των καταλοίπων να είναι η ελάχιστη δυνατή και τοξικολογικώς αποδεκτή, ιδίως από την άποψη της εκτιμώμενης λήψης μέσω της διατροφής.
(3)
Τα ΑΟΚ για τα φυτοφάρμακα πρέπει να αναθεωρούνται. Μπορούν να αλλάζουν για να λαμβάνονται υπόψη νέες χρήσεις, νέες πληροφορίες και νέα δεδομένα.
(4)
Τα ΑΟΚ καθορίζονται στο κατώτερο όριο του αναλυτικού προσδιορισμού όταν οι επιτρεπόμενες χρήσεις φυτοπροστατευτικών προϊόντων δεν οδηγούν σε ανιχνεύσιμα επίπεδα καταλοίπων φυτοφαρμάκων μέσα ή επάνω στα τρόφιμα, ή όταν δεν υπάρχουν εγκεκριμένες χρήσεις ή όταν οι χρήσεις για τις οποίες έχουν χορηγήσει έγκριση τα κράτη μέλη δεν συνοδεύονται από τα αναγκαία στοιχεία ή όταν οι χρήσεις σε τρίτες χώρες που οδηγούν σε κατάλοιπα πάνω ή μέσα στα τρόφιμα, τα οποία μπορεί να τεθούν σε κυκλοφορία στην κοινοτική αγορά δεν στηρίζονται στα αναγκαία στοιχεία.
(5)
Έχουν κοινοποιηθεί στην Επιτροπή πληροφορίες για νέες ή τροποποιημένες χρήσεις ορισμένων φυτοφαρμάκων τα οποία καλύπτονται από την οδηγία 90/642/ΕΟΚ. Αυτό αφορά το bifenthrin, για το οποίο καθορίστηκαν ΑΟΚ από την οδηγία 2002/79/ΕΚ της Επιτροπής (3), και του famoxadone, για το οποίο καθορίστηκαν ΑΟΚ από την οδηγία 2003/60/ΕΚ της Επιτροπής (4).
(6)
Η έκθεση, καθ'όλη τη διάρκεια της ζωής, των καταναλωτών σε αυτά τα φυτοφάρμακα μέσω προϊόντων διατροφής που ενδέχεται να περιέχουν κατάλοιπα τέτοιων φυτοφαρμάκων έχει αξιολογηθεί και έχει εκτιμηθεί σύμφωνα με τις διαδικασίες και τις μεθόδους που χρησιμοποιούνται στην Κοινότητα, λαμβανομένων υπόψη των κατευθυντήριων γραμμών που δημοσιεύθηκαν από την Παγκόσμια Οργάνωση Υγείας (5). Υπολογίστηκε ότι τα εν λόγω ΑΟΚ θα εξασφαλίσουν τη μη υπέρβαση των ανεκτών ορίων ημερήσιας λήψης μέσω της διατροφής.
(7)
Στην περίπτωση του famoxadone, για το οποίο υπάρχει δόση αναφοράς οξείας επίδρασης (ARfD), έχει αξιολογηθεί και εκτιμηθεί η ισχυρή έκθεση των καταναλωτών σε αυτά τα φυτοφάρμακα μέσω καθενός από τα προϊόντα διατροφής που ενδέχεται να περιέχουν κατάλοιπα τέτοιων φυτοφαρμάκων, σύμφωνα με τις διαδικασίες και τις πρακτικές που χρησιμοποιούνται σήμερα στην Ευρωπαϊκή Κοινότητα, λαμβανομένων υπόψη των κατευθυντήριων γραμμών που δημοσιεύθηκαν από την Παγκόσμια Οργάνωση Υγείας. Οι γνώμες της επιστημονικής επιτροπής φυτών και ιδίως οι συμβουλές και οι συστάσεις σχετικά με την προστασία των καταναλωτών από προϊόντα διατροφής που έχουν τύχει επεξεργασίας με φυτοφάρμακα, έχουν ληφθεί υπόψη. Η εκτίμηση πρόσληψης famoxadone δείχνει ότι, με τον καθορισμό των σχετικών ΑΟΚ, δεν γίνεται υπέρβαση της ArfD. Στην περίπτωση του bifenthrin, η αξιολόγηση των διαθέσιμων στοιχείων έδειξε ότι δεν απαιτείται ArfD και ότι, συνεπώς, δεν χρειάζεται βραχυπρόθεσμη αξιολόγηση.
(8)
Είναι συνεπώς σκόπιμο να καθοριστούν νέα ανώτατα όρια καταλοίπων για τα φυτοφάρμακα αυτά.
(9)
Η οδηγία 90/642/ΕΟΚ πρέπει, επομένως, να τροποποιηθεί ανάλογα.
(10)
Ο καθορισμός ή η τροποποίηση, σε κοινοτικό επίπεδο, προσωρινών ΑΟΚ δεν εμποδίζει τα κράτη μέλη να ορίσουν προσωρινά ΑΟΚ για τις εν λόγω ουσίες σύμφωνα με το άρθρο 4 παράγραφος 1 στοιχείο στ) της οδηγίας 91/414/ΕΟΚ και το παράρτημα VI της εν λόγω οδηγίας. Θεωρείται ότι μια περίοδος τεσσάρων ετών επαρκεί για να επιτραπούν περαιτέρω χρήσεις της συγκεκριμένης δραστικής ουσίας. Μετά την περίοδο αυτή τα προσωρινά ΑΟΚ θα πρέπει να γίνουν οριστικά.
(11)
Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα ανώτατα όρια καταλοίπων φυτοφαρμάκων για το bifenthrin και το famoxadone που περιλαμβάνονται στο παράρτημα ΙΙ της οδηγίας 90/642/ΕΟΚ αντικαθίστανται από τα όρια που καθορίζονται στο παράρτημα της παρούσας οδηγίας.
Άρθρο 2
1. Τα κράτη μέλη θεσπίζουν και δημοσιεύουν, το αργότερο στις 25 Μαρτίου 2005, τις αναγκαίες νομοθετικές, κανονιστικές και διοικητικές διατάξεις για τη συμμόρφωση με την παρούσα οδηγία. Κοινοποιούν αμέσως στην Επιτροπή το κείμενο των εν λόγω διατάξεων και ένα πίνακα αντιστοιχίας μεταξύ των διατάξεων και της παρούσας οδηγίας.
Εφαρμόζουν τις διατάξεις αυτές από τις 26 Μαρτίου 2005.
Όταν τα κράτη μέλη θεσπίζουν τις ανωτέρω διατάξεις, αυτές περιέχουν παραπομπή στην παρούσα οδηγία ή συνοδεύονται από τέτοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 24 Σεπτεμβρίου 2004.

Labels: 0
3
20